CELEX: 62015CN0244
Language: fi
Date: 2015-05-27 00:00:00
Title: Asia C-244/15: Kanne 27.5.2015 – Euroopan komissio v. Helleenien tasavalta

3.8.2015   
            
            
               FI
            
            
               Euroopan unionin virallinen lehti
            
            
               C 254/10
            
         Kanne 27.5.2015 – Euroopan komissio v. Helleenien tasavalta
   (Asia C-244/15)
   (2015/C 254/13)
   Oikeudenkäyntikieli: kreikka
   
      Asianosaiset
   
   
      Kantaja: Euroopan komissio (asiamiehet: D. Triantafyllou ja W. Roels)
   
      Vastaaja: Helleenien tasavalta
   
      Vaatimukset
   
   
               —
            
            
               on todettava, ettei Kreikka ole noudattanut SEUT 63 artiklan ja Euroopan talousalueesta tehdyn sopimuksen 40 artiklan mukaisia velvoitteitaan, koska se on saattanut voimaan ja pitänyt voimassa lainsäädännön, jossa säädetään perintöveroa koskevasta vapautuksesta ensiasunnon osalta ja joka johtaa syrjintään, koska sitä sovelletaan vain Euroopan unionin kansalaisiin, joilla on asuinpaikka Kreikassa
            
         
               —
            
            
               Helleenien tasavalta on velvoitettava korvaamaan oikeudenkäyntikulut.
            
         
      Oikeudelliset perusteet ja pääasialliset perustelut
   
   
               1.
            
            
               Kreikassa asuvien henkilöiden, jotka eivät omista kiinteistöjä (jotka vapautetaan perintöveroista) ja muualla kuin Kreikassa asuvien henkilöiden eriytetty verokohtelu perinnöksi saadun ensiasunnon osalta merkitsee SEUT 63 artiklassa (ks. myös SEUT 65 artikla) tarkoitettua pääomanliikkeitä koskevaa rajoitusta, jota ei voida perustella.
            
         
               2.
            
            
               Kreikassa asuvien ja muualla kuin Kreikassa asuvien eriytetty verokohtelu merkitsee keskenään verrattavissa olevien tilanteiden erottelua, jota ei voida perustella, koska yhtäältä muualla kuin Kreikassa asuvat voivat myös muuttaa asumaan Kreikkaan siten, että he pääsevät samaan tilanteeseen kuin Kreikassa jo asuvat henkilöt ja koska toisaalta vapautus ei liity siihen, asuuko kiinteistön omistaja perinnöksi saamassaan kiinteistössä, joten asuinpaikka ei saa olla verosta vapauttamisen myöntämisperuste. Asuinpaikan perusteella peitetään kansalaisuuden perustetta, koska enemmistö Kreikassa asuvista henkilöistä on Kreikan kansalaisia ja päinvastoin.
            
         
               3.
            
            
               Edellä mainittua erottelua, joka ei liity siihen, asuuko omistaja kiinteistössä, ei voida perustella sosiaalipoliittisilla syillä eikä edes julkisten tulojen varmistamisen tarpeella.